《柬省寮故人》
明代·许天锡

小村山馆隔风尘，卉服椰冠称野人。五粒寒松苍石古，一旗春茗碧瓯新。

非无剡曲堪乘兴，少有壶天足抱真。应悔鸣驺出空谷，百年何日是閒身。

作者简介：（1461—1508）明福建闽县人，字启衷，号洞江。弘治六年进士。授吏科给事中。与言官何天衢、倪天明并负时望，人称“台省三天”。正德初，奉使封安南，在道进都给事中。三年还，见刘瑾肆虐，敢言者皆被贬斥，遂疏发刘瑾侵匿内库财物数十事，然后自经尸谏。一说瑾惧天锡发其罪，夜令人缢杀之。有《黄门集》。